**Solymár Nagyközség Önkormányzata Képviselő-testületének .../2024. (IV. 25.) önkormányzati rendelete**

**A gyermekjóléti és szociális ellátások szabályairól szóló 3/2022. (IV.28.) önkormányzati rendelet módosításáról**

Solymár Nagyközség Önkormányzatának Képviselő-testülete Magyarország Alaptörvényének 32. cikk (2) bekezdése, valamint a szociális igazgatásról és szociális ellátásokról szóló 1993. évi III. törvény (a továbbiakban: Szoctv.) 132. § (4) d) és g) pontjában, valamint a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 29. § és 162. § (5) bekezdésében kapott felhatalmazás alapján a gyermekjóléti és szociális ellátásokról az alábbi rendeletet alkotja.

**1. §**

A gyermekjóléti és szociális ellátások szabályairól szóló 3/2022. (IV. 28.) önkormányzati rendelet 3. § (2) bekezdése helyébe a következő rendelkezés lép:

„(2) **Szociálisan rászorult:** Solymár Nagyközség Önkormányzata által az Szoctv. 1. § (2) bekezdésében kapott felhatalmazás alapján nyújtott ellátás tekintetében az a személy, akinek saját és vele egy háztartásban élő hozzátartozója jövedelme alapján számított egy főre eső, havi nettó jövedelme nem éri el a mindenkori szociális vetítési alap összegének 4-szeresét, fogyatékos személyek esetében 4,5-szeresét. Egyebekben az Szoctv. és a Gyvt-ben foglaltakat kell figyelembe venni.”

**2. §**

A gyermekjóléti és szociális ellátások szabályairól szóló 3/2022. (IV. 28.) önkormányzati rendelet 9. § (3) és (4) bekezdése helyébe a következő rendelkezések lépnek:

„(3) Az elhunyt személy eltemettetésének költségeihez való hozzájárulásként megállapított települési támogatás esetében az e Rendelet 3. § (2) bekezdésében meghatározottaktól eltérően egyedül élő személy esetében a rászorultsági jövedelemhatár a mindenkori szociális vetítési alap összegének a 4,5-szerese.

(4) Az települési támogatás adható eseti jelleggel, valamint meghatározott időszakra havi rendszerességgel, de az egy naptári évben nyújtható összeg – a méltányosság esetét kivéve – nem haladhatja meg családonként a mindenkori szociális vetítési alap összegének a 400 %-át.”

**3. §**

A gyermekjóléti és szociális ellátások szabályairól szóló 3/2022. (IV. 28.) önkormányzati rendelet 10. § (4) bekezdése helyébe a következő rendelkezés lép:

„(4) Nem állapítható meg kamatmentes kölcsön annak, akinek a családjában az egy főre jutó nettó jövedelem eléri a mindenkori szociális vetítési alap összegének 4-szeresét.”

**4. §**

A gyermekjóléti és szociális ellátások szabályairól szóló 3/2022. (IV. 28.) önkormányzati rendelet 13. § (1) bekezdés b) pontja helyébe a következő rendelkezés lép:

*(Lakbértámogatásra az a személy jogosult, aki az alábbi feltételeknek együttesen megfelel:)*

„*b)* háztartásában az egy főre jutó jövedelem nem éri el a mindenkori szociális vetítési alap 3,5-szeresét, fogyatékos személyek esetében a 4-szeresét.”

**5. §**

A gyermekjóléti és szociális ellátások szabályairól szóló 3/2022. (IV. 28.) önkormányzati rendelet 18. § (1) bekezdése helyébe a következő rendelkezés lép:

„(1) A 17. § (3) bekezdésben megállapított díj támogatás összege 7.000 forint, de nem haladhatja meg a havi számla, a közös költség esetében az igazolt közös költség összegét.”

**6. §**

A gyermekjóléti és szociális ellátások szabályairól szóló 3/2022. (IV. 28.) önkormányzati rendelet 1. melléklete helyébe az 1. melléklet lép.

**7. §**

Ez a rendelet 2024. május 1-jén lép hatályba.

|  |  |
| --- | --- |
| Dr. Beregszászi Márk  Jegyző | Dr. Szente Kálmán  Polgármester |

A rendelet kihirdetve: 2024. április 25.

Solymár, 2024. április 25.

Dr. Beregszászi Márk

jegyző

*1. melléklet a .../2024. (IV. 25.) önkormányzati rendelethez*

„*1. melléklet*

***Gyermek étkeztetés esetén nyújtható kedvezmények***

| **Kérelmező egy havi jövedelme** | **A fizetendő térítési díj összege** |
| --- | --- |
| A szociális vetítési alap összegének 3-szorosát nem haladja meg | A térítési díj 0% |
| A szociális vetítési alap összegének 3 -szorosa + 3000.-Ft | A térítési díj 30%-a |
| A szociális vetítési alap összegének 3-szorosa + 7000.-Ft | A térítési díj 60%-a |
| A szociális vetítési alap összegének 3-szorosa + 7001.-Ft és felette | A térítési díj 100%-a |

Környezettanulmány alapján a Polgármester méltányosságot gyakorolhat.”

Végső előterjesztői indokolás

A szociális igazgatásról és szociális ellátásokról szóló 1993. évi III. törvény (a továbbiakban: Szt.) rendelkezése alapján a szociális ellátás feltételeinek biztosítása az állam központi szerveinek és a helyi önkormányzatoknak a feladata. A helyi önkormányzatok az Szt.-ben szabályozott ellátásokon túl saját költségvetésük terhére egyéb ellátásokat is megállapíthatnak. Az Szt. 45. §-a értelmében a képviselő-testület az Szt. rendelkezései alapján nyújtott pénzbeli és természetbeni ellátások kiegészítéseként önkormányzati rendeletben meghatározott feltételek alapján pénzbeli vagy természetbeni formában települési támogatást nyújt.

Az Szt. 133. § (4) bekezdése alapján felhatalmazást kap a települési önkormányzat, hogy rendeletben szabályozza a települési támogatás keretében nyújtott ellátások jogosultsági feltételeit, valamint az ellátások megállapításának, kifizetésének, folyósításának, valamint felhasználása ellenőrzésének szabályait, amely alapján a képviselő-testület megalkotta a gyermekjóléti és szociális ellátások szabályairól szóló 3/2022. (IV.28.) önkormányzati rendeletet (a továbbiakban: Rendelet).

A Rendelet szerinti pénzbeli és természetbeni ellátások esetében a támogatás megállapításához vizsgálni kell a kérelmező és családjának, vagy háztartásának a jövedelmét. A támogatásokra többek között akkor jogosult a kérelmező, ha az egy főre jutó havi jövedelem nem haladja meg a Rendeletben meghatározott jövedelemhatárt. A jövedelemhatárok az Szt. szabályai alapján a szociális vetítési alap összegének figyelembevételével kerültek megállapításra.

A szociális vetítési alap összege hosszú évek óta változatlan, jelenleg is 28.500 Ft.

A munkabér, a nyugellátások, a nyugdíjfolyósító szerv által folyósított egyéb ellátások folyamatosan növekednek, így egyre kevesebben tudnak megfelelni a jogosultsági feltételeknek jelen jövedelemhatárok mellett.

A jövedelemhatárok megemelésével szélesebb körben vehetnék igénybe a rászorulók az egyes támogatásokat és több nehéz anyagi körülmények között élő, szociálisan hátrányos helyzetű család számára tudna segítséget nyújtani önkormányzatunk.

A jogalkotásról szóló 2010. évi CXXX. törvény 17. § (1) és (2) bekezdése alapján lefolytatott hatásvizsgálat az alábbiakat állapította meg:

1. Társadalmi hatások: A Rendelet módosításával az önkormányzat továbbra is támogatni tudja a szociálisan rászoruló családokat.
2. Gazdasági, költségvetési hatások: A Rendeletben foglalt végrehajtásának gazdasági, költségvetési hatása nincsen. A támogatások kifizetéséhez a 2024. évi költségvetésben a fedezet rendelkezésre áll.
3. Környezeti és Egészségi következmények: A Rendelet megalkotása környezeti és egészségi következménnyel nem jár.
4. Adminisztratív terheket befolyásoló tényezők: A Rendeletben foglaltak végrehajtásának adminisztratív terheket befolyásoló hatása nincs.
5. A jogszabály megalkotásának szükségessége, a jogalkotás elmaradásának várható következményei: A Rendelet módosításának elmaradása esetén több solymári lakos, család elesik az elmúlt években megszokott támogatásoktól.
6. A jogszabály alkalmazásához szükséges személyi, szervezeti, tárgyi és pénzügyi  feltételek: A Rendelet alkalmazásához rendelkezik az önkormányzat a szükséges személyi, szervezeti, tárgyi és pénzügyi feltételekkel.